**Примена члана 152а и члана 181. ст. 3. и 4. Закона о јавним набавкама на набавке на које се не примењују одредбе Закона**

Чланом 152а Закона о јавним набавкама („Службени гласник РС“, бр. 91/19 и 92/23, у даљем тексту: ЗЈН) прописана је обавеза објављивања података о уговорима на Порталу јавних набавки почев од 1. јануара 2024. године. Наиме, овај члан прописује да наручилац на Порталу јавних набавки објављује податке о свим уговорима закљученим након спроведеног поступка јавне набавке, о свим изменама уговора по основу чл. 156-161. овог закона, као и податке о уговорима/наруџбеницама закљученим односно издатим у складу са чланом 27. овог закона и њиховим изменама. Одредбе о обавези објављивања података о уговорима и њиховим изменама примењују се и на оквирне споразуме закључене применом одредаба ЗЈН и оквирне споразуме закључене без примене одредаба ЗЈН у складу са чланом 27. овог закона, сходно члану 2. став 1. тач. 2) и 5) Правилника о начину објављивања и врсти података о уговорима и изменама уговора које наручиоци објављују на Порталу јавних набавки („Службени гласник РС”, број 115/23).

С друге стране, чланом 181. став 3. ЗЈН прописано је да је наручилац дужан да евидентира податке о вредности и врсти јавних набавки из чл. 11-21. овог закона, и то по сваком основу за изузеће посебно, као и јавне набавке из члана 27. став 1. овог закона. Ставом 4. истог члана предвиђено је да податке из става 3. овог члана наручиоци збирно објављују на Порталу јавних набавки најкасније до 31. јануара текуће године за претходну годину, према упутству које Канцеларија за јавне набавке објављује на својој интернет страници.

Упутством за објављивање података о јавним набавкама које су изузете од примене закона, које је донела Канцеларија за јавне набавке сагласно члану 181. став 4. ЗЈН, предвиђено је да се за сваки основ за изузеће, збирно објављују следећи подаци:

1. основ за изузеће од примене Закона;
2. врста предмета јавних набавки (добра, услуге, радови);
3. укупна уговорена вредност без пореза на додату вредност;
4. укупна уговорена вредност са порезом на додату вредност.

Из наведених законских одредби произилази следеће:

* Када се ради о набавкама из чл. 11 – 21. ЗЈН (изузеци од примене закона), наручиоци не поступају у складу са чланом 152а ЗЈН, односно податке о уговорима закљученим у складу са наведеним члановима не објављују у бази података о уговорима, већ само у складу са чланом 181. ст. 3. и 4. ЗЈН.
* Када су у питању набавке из члана 27. ЗЈН (прагови до којих се закон не примењује), наручиоци поступају и у складу са чланом 152а, односно податке о уговорима закљученим у складу са наведеним чланом објављују у бази података о уговорима и у складу са чланом 181. ст. 3. и 4. ЗЈН.